כנראה שלעולם לא נדע מה הגבול של כמות הדגמים שב.מ.וו (ובעצם, כל יצרנית אחרת) מסוגלת לייצר על אותה פלטפורמה. על הבסיס של מכונית המנהלים ב.מ.וו סדרה 3 מיוצרות כיום מלבדה גם מכונית הקופה סדרה 4, הקופה-סדאן סדרה 4 גראן קופה, רכב הפנאי X3, מכונית הסטיישן הייחודית ב.מ.וו סדרה 3 גראן טוריסמו, וזה עוד לפני שסופרים את גרסאות הסטיישן הסטנדרטיות, הקבריולה והספורט של חטיבת M. כעת מצטרף דגם נוסף למשפחת ה-3, תחת השם X4. האות X שבשמו מציינת את העובדה שמדובר ברכב פנאי, ואילו הספרה 4 מצינת את השייכותו לחבורת מכוניות הקופה על בסיס סדרה 3. מבולבלים? ננסה לעשות סדר בדברים.
אם נעזוב לרגע את המשפחולוגיה ונתמקד בתמונות, נזהה קשר ישיר לב.מ.וו X6. זה האחרון זכה אמנם לביקורות על העיצוב, אך נחל הצלחה מרשימה בשווקים (כולל בישראל). גם במקרה של ה-X4 יהיו שלא יאהבו את העיצוב, אך פוטנציאל ההצלחה הגלום בו גדול אפילו יותר בשל הצפי למחירים ידידותיים יחסית. בבריטניה יתומחר הדגם בפער קטן יחסית מעל ה-X3, מה שאצלנו עשוי להיות מתורגם למחיר של קצת פחות מ-400,000 שקל.
מבחינת המימדים החיצוניים, ב.מ.וו X4 שונה רק במעט מה-X3. האורך עומד על 467.1 ס"מ (תוספת של 2.3 ס"מ), הרוחב זהה עם נתון של 188.1 ס"מ, ואילו במימד הגובה נחתכו כ-5 ס"מ לטובת יצירת המראה הספורטיבי. לאחר שנשמעו תלונות בנוגע למרווח הראש ב-X6 בשל העיצוב הדרטי, הנמיכו מהנדסי ב.מ.וו את המושבים ב-X4 במעט ביחס ל-X3. נפח תא המטען עומד על 500 ליטר.
בהיצע המנועים ניתן למצוא את יחידות ההנעה המוכרות של ב.מ.וו, הקיימות במרבית הדגמים של היצרן הבווארי. ההיצע ב-X4 יתחיל עם גרסת ה-20i שתצויד במנוע 2.0 ליטר טורבו, בהספק של 184 כ"ס. התאוצה ל-100 קמ"ש תימשך בגרסה זו 8.1 שניות, וצריכת הדלק תעמוד על 13.8 ק"מ לליטר. הגרסה הבאה היא ה-28i, עם מנוע בנפח זהה שמייצר הספק של 245 כ"ס. כאן התאוצה ל-100 קמ"ש נמשכת 6.4 שניות, וצריכת הדלק היא 13.7 ק"מ לליטר.
גרסת הבנזין הבכירה, ה-35i, תצויד במנוע ה-6 צילינדרים הנפלא בנפח 3.0 ליטר, עם הספק של 306 כ"ס. התאוצה הקלאסית תתקצר בגרסה הזו ל-5.5 שניות, וצריכת הדלק תעמוד על 12 ק"מ לליטר בסך הכל. כל הגרסאות יצוידו בתיבת 8 הילוכים אוטומטית, ובאופן מפתיע כולן ישווקו עם הנעה כפולה בלבד - ללא אפשרות להנעה אחורית, לפחות בשלב זה. כמו כן, ישווקו 3 מנועי דיזל בהספקים של 190, 258 ו-313 כ"ס.
השיווק באירופה צפוי להתחיל בקיץ הקרוב, ומחברת "דלק מוטורס" נמסר כי בישראל יחל השיווק של ב.מ.וו X4 בחודשים אוגוסט-ספטמבר.